द. अफ्रीका को हरा भारत चैम्पियंस चैलेंज फाइनल में  
ड्रैग फ्लिकर संदीप सिंह के दो गोल की बदौलत भारत ने द. अफ्रीका को 4-2 से हराकर चैम्पियंस चैलेंज हॉकी टूर्नामेंट के फाइनल में प्रवेश कर लिया।
ड्रैग फ्लिकर संदीप सिंह के दो गोल की बदौलत भारत ने द. अफ्रीका को 4-2 से हराकर चैम्पियंस चैलेंज हॉकी टूर्नामेंट के फाइनल में प्रवेश कर लिया जहां उसका सामना बेल्जियम से होगा।  संदीप ने 44वें और 49वें मिनट में पेनल्टी कॉर्नर तब्दील करके भारत को बढ़त दिलाई। एक समय पर स्कोर 2-2 से बराबर था।  इससे पहले भारत के लिए वीआर रघुनाथ (13वां मिनट) और सरवनजीत सिंह (40वां) ने और मेजबान टीम के लिए मर्विन हार्पर (आठवां मिनट) और टी मैकडाडे (22वां) ने गोल दागे।  इससे पहले भारत ने लीग मैच में द. अफ्रीका को 7-4 से हराया था।  चोट से उबर चुके रूपिंदर पाल सिंह भारत के शुरुआती लाइन अप में थे। मलेशिया के खिलाफ क्वार्टर फाइनल में चोटिल हुए रूपिंदर को स्ट्रेचर पर ले जाना पड़ा था।  तेज रफ्तार से खेले गए सेमीफाइनल में द. अफ्रीका ने आठवें मिनट में ही गोल कर दिया। ड्रमंड के पास पर हार्पर का शॉट भारतीय गोलकीपर भरत छेत्री को छकाता हुआ गोल के भीतर चला गया।  भारत ने हालांकि 13वें मिनट में पेनल्टी कार्नर पर रघुनाथ के गोल के जरिये बराबरी कर ली।